b'\n_START_ARTICLE_\nMu\xe2\x80\x99awin at-Tafwidh\n_START_SECTION_\nMu\xe2\x80\x99awin at-Tafwidh (Wuzara\xe2\x80\x99 at-Tafwidh)\n_START_PARAGRAPH_\n- Mu\xe2\x80\x99awin at-Tafwidh adalah pembantu yang diangkat oleh Khalifah untuk membantunya dalam mengembang tanggungjawab dan melaksanakan tugas-tugas kekhilafahan. Melalui Mu\xe2\x80\x99awin, Khalifah mendelegasikan kepadanya pengaturan pelbagai urusan menurut pendapatnya dan melaksanakannya berdasarkan ijtihadnya sesuai dengan ketentuan hukum syara\xe2\x80\x99. Dengan kata lain, Khalifah telah memberinya bidang kuasa secara umum dan juga kedudukan untuk mewakili Khalifah. Al-Hakim dan Tirmizi telah menuturkan riwayat dari Abu Said al-Khudri yang mengatakan bahawa Rasulullah Sallallahu \xe2\x80\x98alaihi wa Sallam pernah bersabda, \xe2\x80\x9cDua orang pembantu (wazir)ku dari langit adalah Jibril dan Mikail dan dari bumi adalah Abu Bakar dan Umar\xe2\x80\x9d. Kata \xe2\x80\x98wazir\xe2\x80\x99 dalam hadis ini adalah bermakna pembantu dan penolong. Ia bersifat mutlak mencakup semua bentuk bantuan dan pertolongan, dalam semua urusan. Dari hadis ini juga dapat difahami bahawa (bilangan) Mu\xe2\x80\x99awin boleh lebih dari satu orang.\n_START_SECTION_\nSejarah Mu\xe2\x80\x99awin at-Tafwidh\n_START_PARAGRAPH_\nAbu Bakar, setelah diangkat sebagai Khalifah, juga telah mengangkat Umar al-Khattab sebagai Mu\xe2\x80\x99awin di mana peranan Umar sebagai Mu\xe2\x80\x99awin sangat menonjol. Setelah Umar menjabat jawatan Khalifah, Utsman bin Affan dan Ali bin Abi Thalib menjadi dua orang Mu\xe2\x80\x99awinnya. Pada masa Utsman (menjadi Khalifah), Ali dan Marwan bin al-Hakam menjadi dua Mu\xe2\x80\x99awin Utsman. Berkenaan Mu\xe2\x80\x99awin ini, Rasulullah telah mengingatkan kita bahawa jika Mu\xe2\x80\x99awin itu seorang wazir (pembantu) yang baik, maka ia akan memberi manfaat yang besar kepada Khalifah, kerana ia akan mengingatkan Khalifah dengan segala kebaikan dan membantu Khalifah untuk melaksanakannya. Aishah radhiAllahu \xe2\x80\x98anha pernah mengatakan bahawa Rasulullah Sallallahu \xe2\x80\x98alaihi wa Sallam pernah bersabda,_NEWLINE_\xe2\x80\x9cJika Allah menghendaki kebaikan terhadap seorang amir (Imam/Khalifah), Allah akan jadikan baginya seorang pembantu (wazir) yang jujur dan benar; jika ia lupa wazir itu akan mengingatkannya, dan jika ia ingat, wazir itu akan membantunya. Jika Allah menghendaki terhadap amir itu selain yang demikian, Allah akan jadikan baginya wazir yang jahat/buruk; jika ia lupa wazir itu tidak akan mengingatkannya, dan jika ia ingat, wazir itu tidak akan membantunya\xe2\x80\x9d [HR Ahmad].'